Status Quo
Status Quo — ინგლისური როკ-ჯგუფი, რომლის მუსიკა გამოირჩევა ბუგი-როკის ჟღერადობით. ჩამოყალიბდა ფრენსის როსისა და ალან ლანკასტერის მიერ, 1962 წელს ლონდონში (თავდაპირველად როგორც Scorpions, შემდეგ The Spectres და Traffic Jam) . შემადგენლობის რამდენიმე ცვლილების შემდეგ 1967 წელს გახდა The Status Quo, ხოლო 1969 წელს - უბრალოდ Status Quo. ჯგუფს ბრიტანეთში ჰქონდა 60-ზე მეტი წარმატებული ჰიტი, დაწყებული 1967 წლის "Pictures Of Matchstick Men"-ით, 2010 წლამდე, რაც უფრო მეტია, ვიდრე რომელიმე სხვა როკ-ჯგუფის შემთხვევაში. 22 სიმღერა მოხვდა ბრიტანეთის სინგლების ჩარტის 10-ეულებში. 2008 წლის მონაცემით ჯგუფის ალბომების გაყიდვების სრული რაოდენობა შეადგენს 118 მილიონ ასლს. იგი 106 ჯერ გამოვიდა სატელევიზიო პროგრამა Top Of The Pops-ში, რაც ასევე ითვლება რეკორდად. ალბომების რაოდენობის მიხედვით, იგი მხოლოდ ჯგუფ Rolling Stone-ს ჩამორჩება. მან უმაღლეს წარმატებას ჰიტ-აღლუმებში მიაღწია სინგლებით: „Down Down“ (№ 1, ნოემბერი, 1974), „In the Army Now“ (№ 2, სექტემბერი, 1986) და „Rockin' All Over the World“ (№ 3 სექტემბერი, 1977), ასევე 15 ალბომს მიენიჭა „ოქროს“ სტატუსი („Don’t Stop“-ს პლატინის), ხოლო ოთხმა მათგანმა ბრიტანეთში პირველ ადგილს მიაღწია. 1991 წელს Status Quo-ს გადაეცა Brit Awards-ის ჯილდო მუსიკაში შეტანილი განსაკუთრებული წვლილისთვის. ჯგუფი დღემდე აქტიურია და ინარჩუნებს პოპულარობას. 2008 წლის სექტემბერს, Scooter-თან თანამშრომლობით გამოუშვა სინგლი Jump „That Rock (Whatever You Want)“. 2013 წელს მიიღო მონაწილეობა სრულმეტრაჟიან მხატვრულ ფილმში ბულა კვო, რომელიც დაემთხვა ამავე სახელწოდების საუნდტრეკის გამოცემას. ამ ალბომმა ბრიტანეთის ალბომების ჩარტებში მეათე ადგილი დაიკავა.